Il-Kummissjoni adottat tliet programmi ta' ħidma għall-Programm Ewropa Diġitali, li jiddeskrivu l-objettivi u l-oqsma tematiċi speċifiċi li se jirċievu total ta' €1.98 biljun f'finanzjament. Dan l-ewwel sett ta' programmi ta' ħidma jinkludi investimenti strateġiċi li se jkunu strumentali biex jintlaħqu l-għanijiet tal-Kummissjoni biex dan id-deċennju jsir id-Deċennju Diġitali tal-Ewropa. Il-Programm Ewropa Diġitali għandu l-għan li jsaħħaħ is-sovranità teknoloġika tal-Ewropa u jġib soluzzjonijiet diġitali fis-suq għall-benefiċċju taċ-ċittadini, tal-amministrazzjonijiet pubbliċi u tan-negozji. Il-programm ta' ħidma ewlieni, b'valur ta' €1.38 biljun, se jiffoka dwar l-investiment fl-oqsma tal-intelliġenza artifiċjali (IA), fl-ispazji tal-cloud u tad-data, fl-infrastruttura ta' komunikazzjoni kwantistika, fil-ħiliet diġitali avvanzati u fl-użu mifrux tat-teknoloġiji diġitali fl-ekonomija u fis-soċjetà sal-aħħar tal-2022. B'mod parallel ma' dan il-programm ta' ħidma ewlieni, il-Kummissjoni ppubblikat żewġ programmi ta' ħidma speċifiċi: l-ewwel wieħed jiffoka fuq il-finanzjament fil-qasam taċ-ċibersigurtà, b'baġit ta' €269 miljun sal-aħħar tal-2022; u t-tieni wieħed jiffoka fuq l-istabbiliment u t-tħaddim tan-network Ċentri Ewropej ta' Innovazzjoni Diġitali, b'baġit ta' €329 miljun sal-aħħar tal-2023. Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “Permezz tal-Programm Ewropa Diġitali, qed nibnu infrastrutturi diġitali siguri u sostenibbli. Qed nagħmluha possibbli għan-negozji wkoll li jiksbu aċċess aħjar għad-data jew li jużaw soluzzjonijiet xprunati mill-intelliġenza artifiċjali. Il-programm jinvesti wkoll biex jiżgura li l-Ewropej ikunu jistgħu jiksbu l-ħiliet adegwati biex jipparteċipaw b'mod attiv fis-suq tax-xogħol. L-għan huwa li kulħadd fl-Ewropa — iċ-ċittadini, in-negozji u l-amministrazzjonijiet — ikunu jistgħu jibbenefikaw minn soluzzjonijiet teknoloġiċi lesti għas-suq.” Thierry Breton, il-Kummissarju għas-Suq Intern, qal: “Dan huwa d-Deċennju Diġitali tal-Ewropa. Sal-2030, id-data, il-cloud, l-edge u l-computing kwantistiku se jixprunaw l-innovazzjoni industrijali u soċjetali, filwaqt li joħolqu mudelli ta' negozji ġodda. L-investiment ta' €2 biljuni mħabbar illum jippermetti lill-kumpaniji Ewropej — ta' kull daqs u notevolment lin-negozji l-ġodda — biex jaħtfu l-opportunitajiet fis-swieq li qed jikbru malajr. Se jagħti s-setgħa wkoll liċ-ċittadini Ewropej bil-ħiliet meħtieġa biex jirnexxu f'ambjent diġitali sikur. Dan se jsaħħaħ is-sovranità teknoloġika tagħna.” Il-programm ta' ħidma ewlieni għall-Programm Ewropa Diġitali se jinkludi investimenti kif ġej: Il-programm ta' ħidma dwar iċ-ċibersigurtà jipprevedi investimenti fir-realizzazzjoni ta' tagħmir , ta' għodod kif ukoll ta' infrastrutturi tad-data taċ-ċibersigurtà f'livell avvanzat. Se jiffinanzja l-iżvilupp u l-aħjar użu tal-għarfien u tal-ħiliet relatati maċ-ċibersigurtà, se jippromwovi l-kondiviżjoni tal-aħjar prattiki u se jiżgura l-implimentazzjoni fuq firxa wiesgħa tas-soluzzjonijiet tal-ogħla livell taċ-ċibersigurtà fl-ekonomija Ewropea kollha. Sabiex jgħin biex jintlaħqu l-objettivi tiegħu, il-Programm Ewropa Diġitali se jimplimenta network ta' Ċentri Ewropej ta' Innovazzjoni Diġitali li joffri aċċess għall-ittestjar tat-teknoloġija u appoġġ għat-trasformazzjoni diġitali ta' organizzazzjonijiet privati u pubbliċi madwar l-Ewropa kollha, inkluż il-gvern fil-livell nazzjonali, reġjonali jew lokali, kif xieraq. Iċ-Ċentri Ewropej ta' Innovazzjoni Diġitali se jkunu għodda importanti għall-politiki tal-UE, partikolarment il-politika industrijali u l-politika għall-intrapriżi żgħar u medji u n-negozji l-ġodda, biex jappoġġaw il-kumpaniji u s-settur pubbliku fit-tranżizzjoni doppja ekoloġika u diġitali. L-ewwel sejħiet għall-Programm Ewropa Diġitali se jiġu ppubblikati sal-aħħar ta' Novembru, u fl-2022 se jiġu ppubblikati aktar sejħiet. Il-programmi ta' ħidma se jiġu implimentati prinċipalment permezz ta' għotjiet u akkwisti. Se jiġu implimentati xi azzjonijiet, bħas-suġġetti fil-qafas tal-inizjattiva Destinazzjoni d-Dinja permezz ta' ġestjoni indiretta, flimkien ma' organizzazzjonijiet sieħba inkarigati bil-kuntratti tal-akkwist għall-iżviluppi meħtieġa. Il-programm Ewropa Diġitali huwa l-ewwel programm ta' finanzjament tal-UE li jiffoka fuq it-twassil tat-teknoloġija diġitali lin-negozji u ċ-ċittadini. Bi ppjanar ta' baġit totali ta' €7.5 biljuni (fi prezzijiet attwali), fuq medda ta' seba' snin, se jaċċellera l-irkupru ekonomiku u jsawwar it-trasformazzjoni diġitali tas-soċjetà u tal-ekonomija tal-Ewropa, billi jġib benefiċċji għal kulħadd, partikolarment għall-intrapriżi żgħar u medji. Il-Programm Ewropa Diġitali se jiġi implimentat permezz ta' programmi ta' ħidma pluriennali. Il-Programm Ewropa Diġitali se jikkomplementa l-investimenti fil-qafas ta' programmi oħra tal-UE, bħal Orizzont Ewropa, il-programm l-UE għas-Saħħa, l-InvestEU il-Faċilità Nikkollegaw l-Ewropahttps://cinea.ec.europa.eu/index_en, kif ukoll l-investimenti fil-qafas tal-Faċilità għall-Irkupru u r-Reżiljenza. Ir-Regolament li jistabbilixxi l-Programm Ewropa Diġitali ġie ppubblikat fil-Ġurnal Uffiċjali tal-UE fil-11 ta' Mejju 2021, daħal fis-seħħ fl-istess jum, u beda applika retroattivament mill-1 ta' Jannar 2021. Skeda informattiva tal-Programm Ewropa Diġitali Kif jinkiseb il-Finanzjament. Il-Programm Ewropa DIĠITALI – Programmi ta' Ħidma Nintroduċu l-Programm Ewropa DIĠITALI